Sassa vermors R2 miljardBegunstigdes wag in die ry by ‘n maatskaplike toelaag-betaalpunt in Nongoma, KwaZulu-Natal (1 April 2017). Foto: Twitter via @GovernmentZA Die Suid-Afrikaanse agentskap vir maatskaplike sekerheid (Sassa) het bykans R2 miljard in onreëlmatige en nuttelose uitgawes die afgelope boekjaar aangegaan. Die ouditeur-generaal het Maandag aan die parlementêre komitee vir maatskaplike ontwikkeling gesê die R2 miljard se onreëlmatige uitgawes wat die departement van maatskaplike ontwikkeling aangegaan het, is grotendeels deur Sassa aangegaan. Dit kom boonop ná bewerings van bedrog van etlike miljoene rand wat glo in ŉ verslag deur die maatskappy Foregenix Compliance and Risk Management gedoen word. Foregenix is blykbaar genader nadat dit in ’n interne ondersoek by Postbank aan die lig gekom het dat daar na bewering bedrog met sowat 250 Sassa-kaarte gepleeg is en onbeperkte betalings gedoen is. Die verslag het nog nie voor die parlement gedien nie. “Geld wat aan die 17 miljoen minderbevoorregte Suid-Afrikaners bestee moet word, word wanaangewend en herlei deur korrupte beamptes en politici. Dit is verstommend hoe ŉ departement, wat die tweede grootste toegewing van die nasionale begroting ontvang, misluk om behoorlike dienste aan die armes en kwesbaarstes te lewer,” sê Bridget Masango, DA skadu-minister van maatskaplike ontwikkeling. Masango sê maatskaplike werk in Suid-Afrika is in chaos gedompel. “Indien dit voortduur sal miljoene ontvangers van maatskaplike toelaes en hul onafhanklikes in gevaar gestel word.”